Årsberetning Djupvika hyttevel, 2025-2026
Styrets sammensetning
Styret har i året som har gått bestått av
1. Kari Wigum – leder
2. Trude Søreng – sekretær
3. Bente Ertsgaard – kasserer
4. Morten Eilertsen – styremedlem
5. Nils Martin Withbro– veiansvarlig
6. Ett varamedlem: Ståle E. Sirnes
Aktivitetsansvarlig: Andreas Larem, Linda E. H. Drivenes og Lily Rydbeck.
Styret har hatt tre styremøter, samt løpende digital dialog gjennom året.  

Saker
Årsavgift: Alle som har hytte i Djupvika har pliktig medlemskap i Djupvika Hyttevel. Årsavgift for 2026 er satt til kr 1000,- og for å ha stemmerett på årsmøter, må denne være betalt. 
Vi blir flere og flere hytte og tomteeiere i Djupvika. Vi har alle rett til å benytte felles septikanlegg og felles veg, samt øvrige fasiliteter som fotballbane, lavvo, skotthyllbane, sandvolleyballbane, badeflåte, fjæra etc.
Vi ønsker nye hytteeiere hjertelig velkommen til trivelige Djupvika! 
Brøyting: Abonnementsordning som ble etablert i 2022/2023 fortsatte som en ordning også sesongen 2025/2026. Det er kjørt 14 turer strøing/brøyting i sesongen. Abonnenter inviteres til å komme med innspill til ordningen.
 
Tilbakemelding om slitasje på veien Sveplassen: Dette blant annet ifm tømming av septikk. Forslag om etablering av eget veilag. Dette blir opp til hytteeiere i aktuelt område. 
Platting i Bjørnfjæra: Det er ønskelig med en forlengelse/utbedring av platten i front, trolig utført i tre. Dette arbeidet gjenstår. Dugnadshelg blir annonsert. 
Felles container: Bestilt til samme helg som Årsmøtet (fredag til mandag). Her kan hyttefolket rydde og kaste gammelt rot og skrot. Styret evaluerer ordningen i etterkant.  
Badebrygger: Fjernet gammel og ødelagt badebrygge i Sørvika med traktor og henger (Andreas Haabeth utførte jobben).
Åkeren slås to ganger pr sesong: Vurdert som nødvendig for å holde ned vekst av busker og trær. 
Vedlikehold volleyballbane: Ikke utført denne våren, men behov for vedlikehold. 
Fellesanlegg kloakk og avløp: Anlegget virker tilfredsstillende og «Turoteknikk» gjennomfører årlig service på delanleggene. Unntatt fra denne avtalen er anlegg 1. Servicen betales av det enkelte delanlegg.
VIKTIG: Husk at dersom avløpsrørføringen fra din hytte ikke er isolert og/eller det er fare for at den fryser, må vann og avløp ikke benyttes i den perioden av året der det er fare for frost.
TA KONTAKT MED ANSVARLIG FOR ANLEGGET DITT FOR INSTRUKS!
Det er den enkelte hytteeiers plikt å påse at rørføringer fra hytta til fellestilkobling er utført korrekt og i henhold til kart og anvisning fra grunneier. Ta direkte kontakt med grunneier om man er i tvil om hvordan det best kan løses.
Dugnader og andre sosiale sammenkomster: Årets påsketråkk ble også gjennomført med stort engasjement og oppmøte! En fin tradisjon, som setter starten for en ny sesong i Djupvika hvert år. Tusen takk til Turid og Daniel som setter i gang dugnadsaktiviteten denne dagen, med god hjelp fra aktivitetskomiteen og gode hjelpere!  
En ryddedugnad i Djupvika vil også Styret anmode aktivitetskomiteen til å organisere. Hytteeiere stiller nok villig opp for å gjøre fellesområdene fine. 
Djupvika hyttevel er grasrotmottaker: pr juni 2026 kommet inn kr 8900.
Hjertestartere: Vi håper selvsagt at vi aldri får behov for hjertestarterne, men som en påminnelse til alle hytteeiere har vi to hjertestartere i Djupvika. Den ene er den plassert i annekset (det med skråtak) til Nils Martin Withbro, Djupvikvegen 350, og er merket med et hjertestarterskilt. Den henger på veggen rett innom døra.
Det er også en hjertestarter ute på Nessan. Hjertestarteren er plassert i vannpumpehuset på stien mot Nesfjæra. Nøkkel til vannpumpehuset er i en nøkkelboks ved inngangen. Se info om lokasjon og kode til nøkkelboks, på Facebooksiden vår eller på hjemmesiden.
Facebook og hjemmeside: Djupvika har tre Facebook-sider som medlemmene kan benytte, og hytteeiere i Djupvika kan be om å bli medlem. De administreres av Trude Søreng, som også har redaktøransvar for sidene.
1. Djupvika Hyttevel er for å oppdatere hverandre litt på vær/føreforhold og hyggelige beskjeder, og ulike arrangement og dugnader. Denne siden er ikke en salgsside!
2. Djupvika Hyttevel - kjøp/salg/gi bort er for de som har noe de vil bli kvitt gratis eller selge - eller noe som vi trenger å kjøpe som kanskje noen kan ha liggende på hytta si. Kan også brukes til salg av dopapir/dugnadsting o.l.
3. Barna i Djupvika Hyttevel er en side for barna som holder til på hyttene i Djupvika. Der kan de avtale fotballkamper, turer, bading eller annet de vil gjøre sammen med andre barn.
Hjemmesiden vår www.djupvikahyttevel.no. Her ligger alle referater fra årsmøter og annen viktig og nyttig info tilgjengelig for alle medlemmer i Djupvika Hyttevel.
Styret takker alle hytteeiere for gode innspill i året som har gått, og ønsker velkommen til årsmøtet i menighetshuset i Åsen 11. juli kl. 13.00
Styret


